ai4bharat/Pralekha huggingface dataset:
சுகாதாரம் மற்றும் குடும்ப நலத்துறை அமைச்சகம்
தேசிய நோய்த் தடுப்பு மையத்தின் 6 மாநிலங்களுக்கான கிளைகளுக்கு காணொலி மூலம் அடிக்கல் நாட்டினார் மத்திய சுகாதாரத்துறை அமைச்சர் மன்சுக் மாண்டவியா
ஆந்திரா, அருணாச்சலப் பிரதேசம், கேரளா, மகாராஷ்டிரா, திரிபுரா மற்றும் உத்தரப் பிரதேசம் ஆகிய 6 மாநிலங்களில் தேசிய நோய்த் தடுப்பு மையத்தின்  கிளைகளுக்கு மத்திய சுகாதாரத்துறை அமைச்சர் டாக்டர் மன்சுக் மாண்டவியா காணொலி மூலம் இன்று அடிக்கல் நாட்டினார். அப்போது அவர் பேசியதாவது:
“நோய்ப் பரவலை தீவிரமாகக் கண்காணித்தால் மட்டுமே, நோயிலிருந்து தற்காத்துக்கொள்ளவும், கட்டுப்படுத்தவும் முடியும். இதற்கு தேசிய நோய்த் தடுப்பு மையத்தின் கிளைகள் முக்கிய பங்காற்றும். நோய்களைக் கண்டறிந்து விரைந்து நடவடிக்கைகள் மேற்கொள்வதற்கு, உடல் ஆரோக்கியம் மற்றும் சுகாதாரம் தொடர்பான உள் கட்டமைப்பு வசதிகள் அவசியமாகிறது என்று மத்திய சுகாதாரத்துறை அமைச்சர் டாக்டர் மன்சுக் மாண்டவியா தெரிவித்துள்ளார்.
பிரதமர் திரு நரேந்திர மோடி தலைமையில் இயங்கும் மத்திய அரசு நாடு முழுவதும் உடல் ஆரோக்கியம் தொடர்பான உள் கட்டமைப்பு வசதிகளை மேம்படுத்துவதில் அதிக கவனம் செலுத்தி வருகிறது. நாட்டுமக்கள் அனைவருக்கும் தரமான மற்றும் எளிதில் கிடைக்கக்கூடிய மருத்துவ வசதிகளை மேம்படுத்துவதில் பிரதமர் முனைப்புடன் செயல்பட்டு வருகிறார். மத்திய அரசு பல்வேறு மாநிலங்களில் உள்ள சுகாதாரத்துறை சம்பந்தப்பட்ட உள் கட்டமைப்பு வசதிகளை மேம்படுத்த பிரதமரின் ஆயுஷ்மான் பாரத் சுகாதார உள்கட்டமைப்பு திட்டத்தின் கீழ் சுமார் 64 ஆயிரம் கோடி ரூபாய் ஒதுக்கீடு செய்ய முடிவு செய்துள்ளது. தற்போதைய கொவிட் -19 பெருந்தொற்று நோய் பரவலின் தாக்கத்தை நாம் நன்கு உணர்ந்திருக்கிறோம். மாநிலங்கள் மற்றும் யூனியன் பிரதேசங்களில் உள்ள தேசிய நோய்த் தடுப்பு மையத்தின் கிளைகள் மூலம் அந்தந்த மாநில அரசுகள் பெருந்தொற்று நோய்ப் பரவலை உடனடியாக கண்டறிந்து, உரிய நடவடிக்கைகளை மேற்கொள்ள முடியும். புதிய தொழில்நுட்பம் மூலம் தேசிய நோய்த் தடுப்பு மையத்தின் கிளைகள் அதன் தலைமையகத்தை உடனடியாக தொடர்பு கொண்டு நோய்ப் பரவலைத் தடுக்க நடவடிக்கை மேற்கொள்ள முடியும். தற்போது, 8 மாநிலங்களில் தேசிய நோய்த் தடுப்பு மையமங்கள் உள்ளன.
இந்த நிகழ்வின் ஒரு பகுதியாக மத்திய சுகாதாரத்துறை அமைச்சர் தேசிய நோய்த் தடுப்பு மையத்தின் பரிசோதனைக்கூட கட்டிடத்தை திறந்து வைத்தார்.
மேலும் விவரங்களுக்கு இந்த ஆங்கில செய்திக்குறிப்பைக் காணவும்: https://pib.gov.in/PressReleasePage.aspx?PRID=1857098
பாதுகாப்பு அமைச்சகம்
போர் வீரருக்கு என்சிசி மாணவிகள் மரியாதை
ஹரியானா என்சிசி 3வது பட்டாலியன் மாணவிகள், ஹரியானாவின் ஹிசர் மாவட்டத்தில், மிர்சாபூர் கிராமத்தில் சமுதாய நிகழ்ச்சியை நடத்தினர். இதில் 1971ம் ஆண்டு போரில் உயிர்நீத்த வீரர் இரண்டாம் லெப்டினன்ட் ஹவா சிங்கின் சிலை சுத்தம் செய்யப்பட்டது.
இவர் வீர் சக்ரா விருது பெற்றவர். மிர்சாபூர் கிராமத்தில் எழுப்பப்பட்ட இந்த சிலையை, ஹரியானா என்சிசி மாணவிகள் பட்டாலியன் கடந்தாண்டு முதல் பராமரித்து வருகிறது.
இந்நிகழ்ச்சியில் என்சிசி மாணவிகள் கலந்து கொண்டனர். நடைபெறவுள்ள கார்கில் தினத்தின் முன்னோட்டமாக இந்த நிகழ்ச்சி நடத்தப்பட்டது. இந்நிகழ்ச்சி கிராம மக்களிடையே தேசபக்தி உணர்வை ஏற்படுத்தியது.
என்சிசி மாணவிகளின் செயலை கிராமத்தினர் வரவேற்றனர்.
இரண்டாம் லெப்டினன்ட் ஹவா சிங் கடந்த 1971ம் ஆண்டு ராணுவத்தில் சேர்ந்தார். அப்போது நடந்த போரில் அவர் மிகவும் அரிதான வீரதீர செயல் புரிந்து நாட்டுக்காக உயிர்நீத்தார்.
போர் வீரர்களுக்கு மரியாதை செலுத்துவதற்காக, இது போன்ற சிலை சுத்தப்படும் நிகழ்ச்சிகள் வழக்கமாக மேற்கொள்ளப்படுகிறது.
------
(Visitor Counter : 104
ஜல்சக்தி அமைச்சகம்
தேசிய தண்ணீர் கொள்கை, வெள்ளத்தால் ஏற்பட்ட இழப்புகள் மற்றும் பிகாரில் அணை கட்டுமானம் தொடர்பான அறிவிப்புகள்
நாடாளுமன்றத்தின் மக்களவையில் பல்வேறு உறுப்பினர்கள் எழுப்பிய கேள்விகளுக்கு எழுத்து மூலம் பதில் அளித்த மத்திய ஜல் சக்தி மற்றும் சமுக நீதி மற்றும் அதிகாரமளித்தல் இணை அமைச்சர் திரு ரத்தன் லால் கட்டாரியா, கீழ்க்கண்ட தகவல்களை அளித்தார்.
தண்ணீர் துறையின் தற்போதைய சவால்களை எதிர்கொள்வதற்காக, தேசிய கல்வி கொள்கையை திருத்த முடிவெடுக்கப்பட்டு, இதற்கான குழு ஒன்று 2019 நவம்பர் 5 அன்று அமைக்கப்பட்டது. கொவிட்-19 பெருந்தொற்றின் காரணமாக, இக்குழுவுக்கு அளிக்கப்பட்ட ஆறு மாத காலக்கெடு தற்போது 2020 அக்டோபர் 31 வரை நீட்டிக்கப்பட்டுள்ளது.
கிட்டத்தட்ட ஒவ்வொரு வருடமும் வெள்ளத்தின் பாதிப்புகளை நாடு கண்டு வருகிறது. இவற்றைத் தடுப்பதற்காக பல்வேறு நடவடிக்கைகளை அரசு எடுத்து வருகிறது. மாநில அரசுகளுக்கு முக்கிய விஷயங்களில் தொழில்நுட்ப மற்றும் நிதி உதவிகள் அளிக்கப்படுகின்றன.
மத்திய நீர் ஆணையம் அளித்த தகவலின் படி, மிதிலைப் பகுதி மற்றும் தர்பங்கா மாவட்டத்தில் அணை கட்டுமானம் உட்பட எந்தவொரு பெரிய அல்லது மத்திய தர நீர்ப்பாசன திட்டத்துக்கும் மாநில அரசிடம் இருந்து கருத்துரு கடந்த ஐந்து வருடங்களில் பெறப்படவில்லை.
ஆனால், 2020 ஜூன் 12 அன்று தாக்மாரா ஹைட்ரோ எலெக்ட்ரிக் திட்டத்துக்கு மத்திய மின்சார ஆணையத்திடம் இருந்து கருத்துரு வரப்பெற்றது. இதை 2020 ஜூன் 24 அன்று மத்திய நீர் ஆணையம் ஏற்றுக் கொண்டது.
(Visitor Counter : 68
தொலைதொடர்பு மற்றும் தகவல் தொழில்நுட்ப அமைச்சகம்
காலமுறை மற்றும் வருடாந்திர திட்டங்களுக்காக தபால் துறையின் இந்தியா போஸ்ட் பேமெண்ட்ஸ் வங்கி, பஜாஜ் அலையன்ஸ் லைஃப் இன்சூரன்ஸுடன் கைகோர்த்துள்ளது
காலமுறை மற்றும் வருடாந்திர  திட்டங்களுக்காக தபால் துறையின் இந்தியா போஸ்ட் பேமெண்ட்ஸ் வங்கி, பஜாஜ் அலையன்ஸ் லைஃப் இன்சூரன்ஸுடனான கூட்டணியை இன்று அறிவித்தது.
நாடு முழுவதும் பரந்து விரிந்துள்ள வங்கியின் 650 கிளைகள் மற்றும் 136,000 வங்கி சேவை மையங்கள் வாயிலாக இந்த திட்டங்கள் வாடிக்கையாளர்களுக்கு வழங்கப்படும்.
குறிப்பாக நலிவடைந்த பிரிவினர் மற்றும் வங்கிகள் இல்லாத மற்றும் பின்தங்கிய பகுதிகளில் வசிப்பவர்கள், நிதி ரீதியாக பாதுகாப்பாகவும், அதிகாரம் பெற்றவர்களாகவும் ஆவதற்கு இந்த கூட்டணி உதவும், மேலும், மதிப்பு கூட்டப்பட்ட பொருட்கள் மற்றும் சேவைகளை வாடிக்கையாளர்களுக்கு வழங்கும் இந்தியா போஸ்ட் பேமெண்ட்ஸ் வங்கியின் குறிக்கோளின் ஒரு பகுதியாகவும் இது விளங்குகிறது.
புதிய கூட்டணி குறித்து தபால் துறையின் செயலாளர் திரு வினீத் பாண்டே கூறுகையில், “காப்பீடு மற்றும் பிற நிதி சேவைகளை எளிதில் அணுக முடியாத பல லட்சக்கணக்கான மக்களின் வாழ்க்கையை மேம்படுத்துவதில் நாங்கள் உறுதியாக உள்ளோம். இந்த கூட்டின் மூலம் வாடிக்கையாளர்கள் தங்கள் நிதி இலக்குகளை எளிதில் அடைய இயலும்,” என்றார்.
இந்தியா போஸ்ட் பேமெண்ட்ஸ் வங்கியின் நிர்வாக இயக்குநர் மற்றும் தலைமை செயல் அதிகாரி திரு ஜே வெங்கட்ராமு கூறுகையில், “நிதி பாதுகாப்பை உறுதிசெய்தல் மற்றும் எதிர்பாராத மருத்துவ அவசர நிலைகளை சந்திக்க வேண்டியதன் அவசியத்தால், ஆயுள் காப்பீடு குறிப்பிடத்தக்க முதலீட்டு கருவியாக சமீப காலங்களில் உருவெடுத்துள்ளது. இந்தியா போஸ்ட் பேமெண்ட்ஸ் வங்கி ஏற்கனவே தனது வாடிக்கையாளர்களுக்கு பிரதமரின் ஜீவன் ஜோதி காப்பீட்டு திட்டத்தை வழங்குகிறது, சமூக பாதுகாப்பு அனைவருக்கும் வழங்குதல் மற்றும் பின்தங்கிய பிரிவினருக்கு காப்பீட்டை எட்ட செய்யும் அரசின் நோக்கத்துடன் இது ஒத்துப்போகிறது. இந்த டெர்ம் மற்றும் ஆன்யூட்டி திட்டங்களுடன், பஜாஜ் அலையன்ஸ் லைஃப் உடனான எங்களின் வெற்றிகரமான உறவு மேலும் விரிவடைந்துள்ளது,” என்றார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1771000
----
(Visitor Counter : 153
மத்திய அமைச்சரவை
4 ஆண்டுகளுக்கு மூன்றாம் கட்ட மின் நீதிமன்றங்களுக்கு மத்திய அமைச்சரவை ஒப்புதல்
பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், ரூ.7210 கோடி நிதி ஒதுக்கீட்டில் நான்கு ஆண்டுகளுக்கு  மத்திய அரசின் திட்டமான மின்னணு நீதிமன்றங்கள் திட்டத்தின் மூன்றாம் கட்டத்திற்கு ஒப்புதல் அளிக்கப்பட்டது.
பிரதமர் திரு. நரேந்திர மோடியின் அனைவருக்கும், அனைத்தையும் உள்ளடக்கிய வளர்ச்சி என்ற தொலைநோக்குப் பார்வைக்கு ஏற்ப, தொழில்நுட்பத்தைப் பயன்படுத்தி நீதிக்கான அணுகலை மேம்படுத்துவதற்கான முக்கிய முன்னெடுப்பாக மின்நீதிமன்ற திட்டம் உள்ளது. தேசிய மின் நிர்வாகத் திட்டத்தின் ஒரு பகுதியாக, இந்திய நீதித்துறையின் தகவல் தொழில்நுட்பத்தை செயல்படுத்துவதற்காக மின் நீதிமன்றங்கள் திட்டம் 2007 ஆம் ஆண்டு முதல் செயல்படுத்தப்பட்டு வருகிறது.
கட்டம்-1 மற்றும் கட்டம்-2 ஆகியவற்றின் ஆதாயங்களை அடுத்த கட்டத்திற்கு எடுத்துச் செல்வதன் மூலம், மின்னணு, ஆன்லைன் மற்றும் காகிதமில்லா நீதிமன்றங்களை நோக்கி நகர்வதன் மூலம், பாரம்பரிய பதிவுகள் உட்பட முழு நீதிமன்ற பதிவுகளையும் டிஜிட்டல் மயமாக்குவதன் மூலமும், அனைத்து நீதிமன்ற வளாகங்களையும் இ-சேவை மையங்களுடன் இணைப்பதன் மூலம் மின்னணு தாக்கல் / மின்னணு செலுத்தல்களை பரவலாக்குவதன் மூலமும் அதிகபட்ச நீதியின் ஆட்சியை ஏற்படுத்துவதை இ-நீதிமன்றங்கள் கட்டம்-3 நோக்கமாகக் கொண்டுள்ளது. இது வழக்குகளை திட்டமிடும்போது அல்லது முன்னுரிமையளிக்கும் போது நீதிபதிகள் மற்றும் பதிவேடுகளுக்கு தரவு அடிப்படையிலான முடிவுகளை எடுக்க உதவும் நுண்ணறிவு ஸ்மார்ட் அமைப்புகளை அமைக்கும். மூன்றாம் கட்டத்தின் முக்கிய நோக்கம் நீதித்துறைக்கு ஒரு ஒருங்கிணைந்த தொழில்நுட்ப தளத்தை உருவாக்குவதாகும், இது நீதிமன்றங்கள், வழக்குதாரர்கள் மற்றும் பிற பங்குதாரர்களுக்கு இடையில் தடையற்ற மற்றும் காகிதமற்ற தொடர்பை வழங்கும்.
மேலும் விவரங்களுக்கு இந்த ஆங்கில செய்திக்குறிப்பைக் காணவும் https://pib.gov.in/PressReleasePage.aspx?PRID=1956919
தேர்தல் ஆணையம்
மேற்கு வங்கத்தில் கடைசி கட்ட சட்டப்பேரவை தேர்தல் நிறைவு: 35 தொகுதிகளில் அமைதியான வாக்குப்பதிவு
மேற்கு வங்கத்தில், 35 சட்டப்பேரவை தொகுதிகளில் இன்று கடைசி கட்ட தேர்தல் நிறைவடைந்தது.
இங்குள்ள 11,860 வாக்குச் சாவடிகளிலும் அமைதியான முறையில் வாக்குப்பதிவு நடந்தது. மக்கள் உற்சாகத்துடன் பங்கேற்று, கொவிட் தடுப்பு விதிமுறைகளை பின்பற்றி வாக்களித்தனர். மாலை 5 மணி நிலவரப்படி 76.07 சதவீத வாக்குகள் பதிவாகியிருந்தன.
தேர்தல் வன்முறையின்றி, பாதுகாப்பாக நடப்பதை உறுதி செய்ய, தேர்தல் ஆணையம் விரிவான பாதுகாப்பு ஏற்பாடுகளை செய்திருந்தது. மத்திய ஆயுத படைகள், உள்ளூர் போலீசாருடன் இணைந்து பாதுகாப்பு பணியில் ஈடுபட்டனர்.
தேர்தல் நியாயமாக நடக்க, தேர்தல் ஆணையம் ஆரம்பம் முதல் பல நடவடிக்கைகளை மேற்கொண்டது. மேற்கு வங்கத்தில் ஆரம்பம் முதல் கடைசி கட்ட தேர்தல் வரை, ஆவணங்கள் இன்றி கொண்டு செல்லப்பட்ட ரூ.339.45 கோடி பணம் கைப்பற்றப்பட்டது.
கடைசிக் கட்ட தேர்தலில் மொத்தம் உள்ள 11,860 வாக்குச்சாவடிகளில் 6,074 வாக்குச்சாவடிகள் வெப் கேமிரா மூலம் கண்காணிக்கப்பட்டன. கடுமையான தடுப்பு நடவடிக்கைகளால், வெடிகுண்டுகள், ஆயுதங்கள் சரியான நேரத்தில் கைப்பற்றப்பட்டது அமைதியான தேர்தலை உறுதி செய்தன.
தேர்தலில் அச்சமின்றி வாக்களித்த வாக்காளர்களுக்கும், தேர்தல் அமைதியாக நடைபெற காரணமாக இருந்த அனைவருக்கும் தேர்தல் ஆணையம் நன்றி தெரிவித்துள்ளது.
கொவிட் நெறிமுறைகளை பின்பற்றி, வாக்கு எண்ணும் பணிக்கான நடவடிக்கைகளை மேற்கொள்ளும்படி மாவட்ட அதிகாரிகளுக்கு விரிவான அறிவுறுத்தல்களை தேர்தல் ஆணையம் வழங்கியுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1714901
கப்பல் போக்குவரத்து அமைச்சகம்
துறைமுக பாதுகாப்பு பணியகம் விரைவில் அமைக்கப்படும்: சர்பானந்தா சோனோவால்
மத்திய துறைமுகங்கள், கப்பல் போக்குவரத்து, நீர்வழிகள் மற்றும் ஆயுஷ் துறை அமைச்சர் திரு சர்பானந்தா சோனோவால் , இந்தியாவின் கடல்சார் துறைக்கான தொலைநோக்கு பார்வையை வெளியிட்டார், குஜராத்தின் கெவாடியாவில் இன்று நடைபெற்ற 19 வது கடல்சார் மாநிலங்களின் மேம்பாட்டு கவுன்சில் கூட்டத்தில் உருமாற்ற தாக்கத்துக்கு உறுதியளிக்கும் முக்கிய முன்முயற்சிகளை விளக்கினார்.
நாட்டில் உள்ள அனைத்து துறைமுகங்களின் பாதுகாப்பை மேம்படுத்துவதற்காக துறைமுக பாதுகாப்பு பணியகத்தை அரசாங்கம் விரைவில் ஒன்றிணைக்கும் என்று திரு சோனோவால் கூறினார். நிலையான வளர்ச்சியில் அரசின் கவனத்தை எடுத்துரைத்த அவர், மத்திய அரசு மற்றும் மாநில அரசு துறைமுகங்களில் ஹைட்ரஜன் மையங்களை உருவாக்குவதற்கான அமைச்சகத்தின் லட்சியத் திட்டம் குறித்தும் பகிர்ந்து கொண்டார். அனைத்து மத்திய மற்றும் மாநில அரசு துறைமுகங்களும் ஹைட்ரஜன் மையங்களை உருவாக்குவதற்கான சாத்தியக்கூறுகளை ஆராயும் என்று அவர் கூறினார். இதற்காக ரூ.1.68 லட்சம் கோடி மதிப்பிலான புரிந்துணர்வு ஒப்பந்தங்களை தீனதயாள் துறைமுக ஆணையம் ஏற்கனவே இறுதி செய்துள்ளது என்றார் அவர்.
துறைமுகங்களுக்கான அமிர்த கால தொலைநோக்குத் திட்டத்தின் கீழ் துறைமுகத்தின் திறனை நான்கு மடங்காக உயர்த்துவதற்கான நாட்டின் உறுதிப்பாட்டை திரு சோனோவால் அறிவித்தார். அனைத்து முக்கிய துறைமுகங்களும் 2047 ஆம் ஆண்டிற்கான துறைமுக பெருந்திட்டத்தை தயாரித்துள்ளன என்றும், மாநிலங்கள் 2047 ஆம் ஆண்டிற்கான துறைமுக பெருந்திட்டங்களை தயார் செய்து வருவதாகவும் அவர் தெரிவித்தார். நாட்டின் மொத்த துறைமுக திறன் தற்போதுள்ள 2,600 மெட்ரிக் டன்னில் இருந்து 2047 ஆம் ஆண்டில் 10,000 மெட்ரிக் டன்னாக அதிகரிக்கும் என்று அவர் கூறினார்.
முக்கியமான அறிவிக்கப்பட்ட துறைமுகங்கள், மாநில கடல்சார் வாரியங்கள், மாநில அரசுகள் மற்றும் யூனியன் பிரதேசங்களுக்கு இடையே சிறந்த ஒருங்கிணைப்பை மேம்படுத்த துறைமுகங்கள், கப்பல் மற்றும் நீர்வழி அமைச்சகம் ஏற்பாடு செய்த இரண்டு நாள் கடல்சார் மாநில மேம்பாட்டு கவுன்சில் கூட்டம் குஜராத்தின் கெவாடியாவில் இன்று நிறைவடைந்தது. கடல்சார் துறையை மேம்படுத்துவதற்காக 1997 ஆம் ஆண்டு மே மாதம் அமைக்கப்பட்ட உயர் ஆலோசனை அமைப்பாக எம்.எஸ்.டி.சி. முக்கிய மற்றும் பிற அறிவிக்கை செய்யப்பட்ட துறைமுகங்களின் ஒருங்கிணைந்த வளர்ச்சியை உறுதி செய்வதை இது நோக்கமாகக் கொண்டுள்ளது.
கூட்டத்தில் மத்திய இணை அமைச்சர்கள் ஸ்ரீபாத் நாயக், சாந்தனு தாக்கூர், குஜராத் அரசின் வேளாண் துறை அமைச்சர் ராகவ்ஜி படேல், கர்நாடக மீன்வளம், துறைமுகங்கள் மற்றும் உள்நாட்டு நீர்ப் போக்குவரத்துத் துறை இணையமைச்சர் திரு மங்கல் வைத்யா உள்ளிட்டோர் உரையாற்றினர்.
தமிழக பொதுப்பணித் துறை அமைச்சர் எ.வ.வேலு பேசுகையில், "19-வது எம்.எஸ்.டி.சி கூட்டத்தில் தமிழ்நாட்டின் தனித்துவமான கடலோரப் பார்வை பளிச்சிடுகிறது. இலங்கையுடனான வரலாறு மற்றும் வர்த்தகத்தை இணைக்கும் சர்வதேச பயணிகள் படகு சேவையை ஆவலுடன் எதிர்பார்ப்பதுடன், ஆதரவுக்கு நாங்கள் நன்றியுள்ளவர்களாக இருக்கிறோம். கடல்சார் திட்டமிடல், கடலோர சுற்றுலா மற்றும் கடலூர் கிரீன்ஃபீல்ட் துறைமுகம் ஆகியவற்றுக்கான எங்கள் அர்ப்பணிப்பு கடல்சார் வளர்ச்சிக்கான எங்கள் அர்ப்பணிப்பை எடுத்துக் காட்டுகிறது’’ என்று கூறினார்.
சுகாதாரம் மற்றும் குடும்ப நலத்துறை அமைச்சகம்
ஆயுஷ்மான் பாரத் பிரதமரின் மக்கள் ஆரோக்கிய திட்டத்தின் கீழ் கட்டணங்கள் மற்றும் விலை நிர்ணயம் குறித்த ஆலோசனை அறிக்கை குறித்த கருத்துகளை தேசிய சுகாதார ஆணையம் வரவேற்கிறது
ஆயுஷ்மான் பாரத் பிரதமரின் மக்கள் ஆரோக்கிய திட்டத்தின் கீழ் கட்டணங்கள் மற்றும் விலை நிர்ணயம் குறித்த ஆலோசனை அறிக்கையை தேசிய சுகாதார ஆணையம் வெளியிட்டுள்ளது.
பல்வேறு காப்பீட்டுத் திட்டங்களில் பயன்படுத்தப்படும் பல்வேறு வழங்குநர் கட்டண முறைகளின் உலகளாவிய கண்ணோட்டத்தை ஆலோசனைக் கட்டுரை வழங்குகிறது. வழங்குநர்களுக்கு எவ்வாறு நிதி திருப்பிச் செலுத்தப்படுகிறது என்பது பற்றிய விரிவான விளக்கத்தையும் இது வழங்குகிறது.
இரண்டாவதாக, திட்டத்தின் கீழ் விலை நிர்ணயம் செய்வதற்கான செலவு ஆதாரங்களைப் பயன்படுத்துவது பற்றி கட்டுரை விவாதிக்கிறது. பல்வேறு மருத்துவமனைகளில் சுகாதார சேவைகளை வழங்குவதற்கான செலவில் உள்ள பன்முகத்தன்மையின் பகுப்பாய்வை இது முன்வைப்பதோடு மருத்துவமனைகளுக்கு வழங்க வேண்டிய கட்டணங்களை தீர்மானிப்பதற்கான கட்டமைப்பைப் பற்றி விவாதிக்கிறது.
மூன்றாவதாக, நோயறிதல் தொடர்பான குழுவின் முன்மொழியப்பட்ட மாதிரியை கட்டுரை விவரிக்கிறது. நான்காவதாக, சுகாதார தொழில் நுட்ப மேம்பாடு  பயன்பாட்டு செயல்முறைகளை கட்டுரை விவரிக்கிறது. இறுதியாக, பணவீக்கத்திற்கான வருடாந்திர அடிப்படையில் விலைகளைத் தொடர்ந்து புதுப்பிக்கும் அணுகுமுறையை அது அலசுகிறது.
இந்தக் கட்டுரையின் மூலம் பல்வேறு விஷயங்கள் குறித்த பங்குதாரர்களின் கருத்துகளை தேசிய சுகாதார ஆணையம் வரவேற்கிறது.
கட்டுரை குறித்து பேசிய தேசிய சுகாதார ஆணையத்தின் தலைமை நிர்வாக அதிகாரி டாக்டர். ஆர் எஸ் சர்மா, “அனைத்து பங்குதாரர்களும் இந்த ஆய்வறிக்கையை ஆராய்ந்து, அவர்களின் மதிப்புமிக்க கருத்துக்களை எங்களுக்கு வழங்குமாறு நான் கேட்டுக்கொள்கிறேன்,” என்றார்.
https://pmjay.gov.in/sites/default/files/2022-03/AB%20PM JAY%20Price%20Consultation%20Paper_25.03.2022.pdf எனும் இணைப்பில் கட்டுரையை காணலாம்.
அறிக்கை குறித்த கருத்துகளை hpqa.pricing@nha.gov.in எனும் மின்னஞ்சல் முகவரிக்கு அனுப்பலாம்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1812209
சிறப்பு சேவைகள் மற்றும் கட்டுரைகள்
இந்தியாவின் வியப்பளிக்கும் சதுப்புநிலப் பரப்பு அதிகரிப்பு
ஆசியாவிலேயே அதிக எண்ணிக்கையிலான சதுப்புநிலப்பரப்பைக் கொண்டது இந்தியா. இந்த நிலங்கள் பல்லுயிர் பெருக்கம், காலநிலை மாற்றங்கள், நன்னீர் கையிருப்பு மற்றும் மனிதர்களின் நல்வாழ்வு ஆகியவற்றுக்கு மிகவும் முக்கியத்துவம் வாய்ந்தது. இந்த இயற்கை சூழலைப் பாதுகாக்க அர்ப்பணிப்புடன் மேற்கொண்ட முயற்சிகளின் பலனாக இந்தியா தற்போது 1.33 மில்லியன் ஹெக்டேர் பரப்புடன் கூடிய சர்வதேச முக்கியத்துவம் வாய்ந்த 75 சதுப்புநிலங்களைக் கொண்டுள்ளது.
கடந்த 1982-ம் தேதி முதல் 2013-ம் ஆண்டு வரை இந்தியாவில் 26 சதுப்புநிலங்கள் மட்டுமே இருந்தன. இதற்கு பிந்தைய 2014-ம் ஆண்டு முதல் 2023-ம் ஆண்டு வரை 49 புதிய சதுப்புநிலங்கள் உருவாக்கப்பட்டுள்ளன. இதில் 2022-ம் ஆண்டு மொத்தம் 28 நிலப்பகுதிகள் சதுப்புநிலப்பரப்பாக அறிவிக்கப்பட்டன.
நாடு முழுவதும் உள்ள சதுப்புநிலங்களை அதன் இயற்கைத்துவம் மாறாமல் நிர்வகித்து பாதுகாப்பதற்காக மத்திய அரசு பல்வேறு நடவடிக்கைகளை மேற்கொண்டு வருகிறது. இதன் பலனாக காலநிலை சார்ந்த இலக்குகளுடன் கூடிய நீடித்த வளர்ச்சிக்கான ஒருங்கிணைந்த மேம்பாட்டு இலக்குகளை வகுத்துக்கொண்டு இந்தியா வெற்றி கண்டு வருகிறது.
விவசாயத்துறை அமைச்சகம்
வரும் ஆண்டினை “சிறுதானியங்களுக்கான சர்வதேச ஆண்டாக” அறிவிக்க ஐ.நா. உணவு மற்றும் வேளாண் அமைப்பிற்கு வேளாண் மற்றும் விவசாய நல அமைச்சரின் முன்மொழிவு
சிறுதானியங்களை ஊக்குவித்து வரும் அரசு, அதன் குறைந்தபட்ச ஆதரவு விலையை 50% உற்பத்தி செலவாக உயர்த்தி உள்ளது : திரு. ராதா மோகன் சிங்
வரும் ஆண்டினை “சிறுதானியங்களுக்கான சர்வதேச ஆண்டாக” அறிவிக்க ஐ.நா. உணவு மற்றும் வேளாண் அமைப்பிற்கு, வேளாண் மற்றும் விவசாய நல அமைச்சர் திரு. ராதா மோகன் சிங் தமது முன்மொழிவை கடிதம் மூலமாக தெரிவித்துள்ளார்.
ஐ.நா. உணவு மற்றும் வேளாண் அமைப்பின் தலைமை இயக்குநர் திரு. ஜோஸ் கிரேஸியனோ ட சில்வா-விற்கு எழுதியுள்ள கடிதத்திற்கு திரு.சிங், உலகளாவிய கவனத்தையும், நடவடிக்கையையும் ஈர்க்கும் நோக்கத்தோடு இந்தியா வரும் ஆண்டினை சிறு தானியத்திற்கான ஆண்டாக அறிவிப்பதற்கான முன்மொழிவை முன் வைத்துள்ளது.
வரும் ஆண்டினை சிறுதானியங்களுக்கான சர்வதேச ஆண்டாக அறிவிக்கப்படுவதற்கான முன்மொழிவு உறுப்பு நாடுகளின் ஆதரவோடு உணவு மற்றும் வேளாண் அமைப்பால் ஏற்றுக்கொள்ளப்பட்டால், அது ஐ.நா. பொதுச் சபையில் அறிமுகப்படுத்தப்படுவதற்கு ஏதுவாகும் என்று கூறியுள்ளார்.
சுரங்கங்கள் அமைச்சகம்
சட்டவிரோத சுரங்கத் தொழிலைத் தடுக்க மேற்கொள்ளப்பட்டுள்ள நடவடிக்கைகள்
சுரங்கங்கள் மற்றும் கனிமங்கள்  சட்டத்தின்படி சட்டவிரோதமாக சுரங்கம் தோண்டுதல் மற்றும் சட்டவிரோதமாக வெட்டியெடுக்கப்பட்ட கனிமங்களை சேமித்தல் போன்றவற்றை தடுப்பதற்கான விதிகளை உருவாக்க மாநில அரசுகளுக்கு அதிகாரம் வழங்கப்பட்டுள்ளது. சட்டவிரோத சுரங்கங்களைத் தடுக்க இதுவரை 21 மாநில அரசுகள் சுரங்கங்கள் மற்றும் கனிமங்கள் சட்டத்தின் கீழ் விதிகளை உருவாக்கியுள்ளன.
எந்தவொரு சட்டவிரோத சுரங்க நடவடிக்கையையும் சம்பந்தப்பட்ட மாநில அரசுக்குத் தெரிவிக்க விண்வெளி தொழில்நுட்பத்தைப் பயன்படுத்துவதற்காக சுரங்க கண்காணிப்பு அமைப்பை  இந்திய சுரங்க அமைப்பு மூலம் சுரங்க அமைச்சகம் உருவாக்கியுள்ளது. பாஸ்கராச்சார்யா தேசிய விண்வெளி தொழில்நுட்பம் மற்றும் புவி தகவலியல் நிறுவனம்  வழங்கிய வரிசை செயற்கைக்கோள் படத் தரவை எம்.எஸ்.எஸ் பயன்படுத்துகிறது.
இத்தகவலை மத்திய நிலக்கரி, சுரங்கம் மற்றும் நாடாளுமன்ற விவகாரத்துறை அமைச்சர் பிரலாத் ஜோஷி மக்களவையில் எழுத்துப்பூர்வமாக அளித்த பதிலில் தெரிவித்துள்ளார்.
---------
AP/ANU/PLM/RS/KPG
(Visitor Counter : 75
பிரதமர் அலுவலகம்
காமன்வெல்த் போட்டிகளில் ஆடவருக்கான பாரா பளுதூக்குதல் பிரிவில் தங்கப் பதக்கம் வென்ற சுதிருக்கு பிரதமர் வாழ்த்து
காமன்வெல்த் போட்டிகள் 2022-ல் ஆடவருக்கான பாரா பளுதூக்குதல் பிரிவில் தங்கப் பதக்கம் வென்ற சுதிருக்கு பிரதமர் திரு நரேந்திர மோடி வாழ்த்து தெரிவித்துள்ளார்.
பிரதமர் வெளியிட்டுள்ள ட்விட்டர் பதிவில் கூறியிருப்பதாவது:
“காமன்வெல்த் போட்டிகள் 2022-ன் பாரா விளையாட்டுக்களுக்கு சுதிரின் பதக்கம் சிறப்பான தொடக்கத்தை அளித்துள்ளது. உயரிய தங்கப் பதக்கத்தை வென்று தமது உறுதித் தன்மையையும், அர்ப்பணிப்பையும் அவர் மீண்டும் நிரூபித்துள்ளார். களத்தில் அவர் தொடர்ந்து சிறப்பாக செயலாற்றி வருகிறார். பாராட்டுகளோடு, அவரது எதிர்கால முயற்சிகள் அனைத்திற்கும் நல்வாழ்த்துகள்.”
புவி அறிவியல் அமைச்சகம்
அடுத்த 5 நாட்களுக்கு நாட்டின் எந்த பகுதியிலும் வெப்ப அலை இருக்காது
இந்திய வானிலை துறையின் தேசிய வானிலை முன்னறிவிப்பு மையத்தின் படி:

தற்போதைய தட்பவெப்ப நிலவரம் மற்றும் அடுத்த ஐந்து நாட்களுக்கான எச்சரிக்கை:
நேற்றைய அதிகபட்ச தட்பவெப்ப நிலவரம்:
வெப்ப அலை: இல்லை
அதிகபட்ச வெப்பநிலை: ராஜஸ்தானின் பெரும்பாலான பகுதிகள், ஹரியானா, சண்டிகர் மற்றும் தில்லியின் பல பகுதிகள் மற்றும் கிழக்கு ராஜஸ்தான், மேற்கு மத்தியப் பிரதேசம் மற்றும் கிழக்கு உத்தரப் பிரதேசத்தின் சில பகுதிகளில் அதிகபட்சமாக 40.0°சி வெப்பம் பதிவானது.
நேற்று அதிகபட்சமாக சுருவில்  43.4°சி பதிவானது.
இன்றைய குறைந்தபட்ச தட்பவெப்ப நிலவரம்:
இரவில் வெப்பம்: இல்லை
குறைந்தபட்ச வெப்பநிலை: அசாம், மேகாலயா, துணை இமாலய மேற்கு வங்கம் மற்றும் சிக்கிமின் சில பகுதிகளில் வழக்கத்தை விட அதிகமாக  குறைந்தபட்ச வெப்பநிலை இருந்தது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleseDetail.aspx?PRID=1730319
நிலக்கரி அமைச்சகம்
மத்திய கனிமத்திட்டம் மற்றும் வடிவமைப்புக் கழக நிறுவனத்தில்  விடுதலையின் அம்ரித் மகோத்ஸவக் கொண்டாட்டம்
மத்திய கனிமத் திட்டம் மற்றும் வடிவமைப்பு நிறுவனத்தின் தலைமைப் பொது மேலாளர் திரு. பினய் தயாள், பிலாஸ்பூரில் உள்ள நிலக்கரி சுரங்கத்தில் நேற்று, நிலப்பகுதியை ஆராயும் ரேடார் கருவியை தொடங்கி வைத்தார். கனிம உற்பத்தி தொடர்பான விஷயங்களில் இந்தப் புதிய தொழில்நுட்பத்தைப் பயன்படுத்தி, பிரச்சினைகளைத் தீர்க்கும்படி அவர் கேட்டுக் கொண்டார். நில அதிர்வுத் தரவு மையத்தையும், திரு. தயாள் தொடங்கிவைத்தார். சிஎம்பிடிஐ நிறுவனம் கொள்முதல் செய்த பாராடிஜிம் மென்பொருளின் பயன்பாட்டையும் அவர் ஆய்வு செய்தார்.
விடுதலையின் அம்ரித் மகோத்ஸவத்தின் ஒரு பகுதியாக, திரு. தயாள் மற்றும் மூத்த அதிகாரிகள், நிலக்கரிச் சுரங்க வளாகத்தில் மரக்கன்றுகளை நட்டனர்.
தன்பாத்தில் உள்ள நிலக்கரிச் சுரங்க வளாகத்தில் ஊழியர்களின் குழந்தைகளுக்குப் பேச்சுப் போட்டி, வினாடி வினா ஆகியவை நடத்தப்பட்டன. சுதந்திரப் போராட்ட வீரர்களின் பங்களிப்பை, குழந்தைகள் வெளிப்படுத்தும் நிகழ்ச்சிகளும் நடத்தப்பட்டன.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும்:
https://pib.gov.in/PressReleasePage.aspx?PRID=1758907
(Visitor Counter : 178
அறிவியல் மற்றும் தொழில்நுட்பத்துறை
காலா அசார் காய்ச்சல் மற்றும் புறக்கணிக்கப்பட்ட நோய்களுக்கு நானோ மருந்து
காலா அசார் காய்ச்சல் மற்றும் மிகவும் புறக்கணிக்கப்பட்ட பருவகால நோய்களுக்கு நிவாரணமாக ஓரல் நானோ மருந்து அளிக்கலாம் என்று விஞ்ஞானிகள் கண்டறிந்துள்ளனர். மத்திய அறிவியல் தொழில்நுட்பத்துறையின் கீழ் இயங்கும் தன்னாட்சி நிறுவனமான மொஹாலியில் உள்ள நானோ அறிவியல் மற்றும் தொழில்நுட்ப நிறுவனத்தின் விஞ்ஞானிகள், நானோ துகள்களைப் பயன்படுத்தி, மேற்கண்ட நோய்களுக்கு வாய் மூலம் தரக்கூடிய நானோ மருந்துகளை உருவாக்கியுள்ளனர். இது தொடர்பான விரிவான தகவல்களுக்கு : https://pib.gov.in/PressReleasePage.aspx?PRID=1647535
குடியரசுத் துணைத் தலைவர் செயலகம்
யோகாவை தங்கள் அன்றாட வாழ்க்கையின் ஒரு பகுதியாக மாற்றுமாறு குடியரசுத் துணைத்தலைவர் மக்களுக்கு வேண்டுகோள்
யோகாவை தங்கள் அன்றாட வாழ்க்கையின் ஒரு பகுதியாக மாற்றுமாறு குடியரசுத் துணைத்தலைவர் திரு எம்.வெங்கையா நாயுடு இன்று மக்களிடம் வேண்டுகோள் விடுத்தார்.
சர்வதேச யோகா தினத்தை முன்னிட்டு நாட்டு மக்களுக்கு வாழ்த்துகளைத் தெரிவித்த அவர், யோகா உடல்ரீதியாகவும், மனரீதியாகவும் நமக்கு உதவுவது மட்டுமல்லாமல், சமூகத்தின் ஆரோக்கியத்தையும் மேம்படுத்துகிறது என்றார். "இது மக்களுக்கும், நாட்டிற்கும் நல்லது" என்று அவர் மேலும் கூறினார்.
முன்னதாக, குடியரசுத் துணைத்தலைவர் மாளிகையில் திரு நாயுடு, தனது மனைவி திருமதி. உஷாம்மாவுடன் இன்று யோகா செய்தார்.
----
(Visitor Counter : 146
சட்டம் மற்றும் நீதித்துறை அமைச்சகம்
சென்னை உள்ளிட்ட உயர் நீதிமன்றங்களில் காலிப் பணியிடங்கள் எண்ணிக்கை
மாநிலங்களவையில் கேள்வி ஒன்றுக்கு இன்று எழுத்துப்பூர்வமாகப் பதிலளித்த சட்டம் மற்றும் நீதித்துறை அமைச்சர் திரு கிரண் ரிஜிஜூ கீழ்காணும் தகவல்களை வழங்கினார்.
16.03.2022 நிலவரப்படி, பல்வேறு உயர் நீதிமன்றங்களில் அனுமதிக்கப்பட்ட நீதிபதிகளின் எண்ணிக்கை 1104 ஆக இருக்கும் நிலையில், 699 நீதிபதிகள் பதவியில் உள்ளனர், 405 நீதிபதிகளின் பணியிடங்கள் நிரப்பப்படாமல் உள்ளன.
உயர் நீதிமன்றங்களில் உள்ள காலிப் பணியிடங்களை நிரப்புவது என்பது நிர்வாகம் மற்றும் நீதித்துறைக்கு இடையேயான தொடர்ச்சியான, ஒருங்கிணைந்த மற்றும் கூட்டுச் செயலாகும். இதற்கு மாநில மற்றும் மத்திய அளவில் ஆலோசனை மற்றும் ஒப்புதல் தேவை.
தற்போதுள்ள காலிப் பணியிடங்களை விரைவாக நிரப்ப அனைத்து முயற்சிகளும் மேற்கொள்ளப்பட்டாலும், நீதிபதிகளின் ஓய்வு, ராஜினாமா அல்லது பதவி உயர்வு மற்றும் நீதிபதிகளின் எண்ணிக்கை அதிகரிப்பு ஆகியவற்றின் காரணமாக உயர் நீதிமன்றங்களில் நீதிபதிகளின் காலியிடங்கள் தொடர்ந்து எழுகின்றன.
சென்னை உயர்நீதி மன்றத்தை பொறுத்தவரை அனுமதிக்கப்பட்ட நீதிபதிகளின் எண்ணிக்கை 75 ஆகவும், பணியிலுள்ள நீதிபதிகளின் எண்ணிக்கை 59 ஆகவும், காலியிடங்களின் எண்ணிக்கை 16 ஆகவும் உள்ளது.
மேலும் விவரங்களுக்கு, இந்த ஆங்கிலச் செய்திக் குறிப்பைக் காணவும்: https://pib.gov.in/PressReleasePage.aspx?PRID=1809130